Ռենտգենյան և տերահերցային լազերների և նոր տիպի` փոքր չափերի լազերային-պլազմային արագացուցիչների իրագործումը որոշիչ դեր կունենա գիտության, բարձր տեխնոլոգիաների ու տեխնիկայի, նյութագիտության, կենսաբանության ու բժշկության ապագայի համար: Քվանտային ինֆորմացիայի գրանցման և հաղորդման պրոցեսների իրականացումը լազերային փնջերի միջոցով ատոմա-մոլեկուլյար համակարգերում և նանոկառուցվածքներում սկզբունքորեն հնարավոր կդարձնի գերարագ և գերհզոր համակարգիչների էապես նոր դասի` քվանտային համակարգիչների ստեղծումը: Ինչ վերաբերում է լազերային նանոտեխնոլոգիաների զարգացմանը և դրանց հնարավոր կիրառություններին կենսաբանության և բժշկության մեջ, ապա կարելի է ասել, որ այն էապես նոր մակարդակի կբարձրացնի կենսագիտությունը, հատկապես բժշկական ախտորոշումը օրգանիզմի հյուսվածքների նանոչափային մասշտաբներում, միաժամանակ անհրաժեշտ դեղորայքների լոկալ ներմուծմամբ` պատված կենսաբանական համատեղելիությամբ օժտված օրգանական նանոմասնիկների թաղանթով: